## L’Institut Valencià de Cultura promou la curiositat per les arts escèniques a través d’una nova àrea de mediació i formació

*** La temporada d’arts escèniques inclou una línia de mediació i formació amb accions dirigides a públic i professionals
* S’inclouen xarrades amb professionals com Javier Cámara, José Sanchis Sinisterra, Clara Sanchis i Pablo Rivero i Luis Bermejo**

La Conselleria d’Educació, Cultura, Universitats i Ocupació, a través de l’Institut Valencià de Cultura (IVC), presenta una nova àrea de mediació i formació amb l’objectiu de generar vincles actius amb la ciutadania i convertir-se en una institució accessible per a tota la població.

Amb el lema ‘La teua mirada és principal’, l’IVC vol encuriosir de la societat per les arts escèniques i fer-la partícip de tot el que s’esdevé en la present temporada.

La directora adjunta d’IVC-Arts Escèniques, María José Mora, ha manifestat que l’objectiu és que l’IVC “siga una institució oberta i dialogant, que propicie la mirada activa del públic amb l’anhel de compartir experiències i promoure l’art com a part de la vida, de les seues preguntes i les seues possibles respostes”.

“Per a fer-ho, hem confeccionat un programa de mediació, participació i formació amb el qual establirem vasos comunicants entre el que ocorre en l’escena, l’àmbit professional i la participació popular”, ha destacat.

IVC Arts Escèniques inicia una nova etapa que busca aproximar-se a la que es considera una institució cultural contemporània en la qual la participació ciutadana i l’accessibilitat està més present. Els ciutadans passen a ser un pilar fonamental de l’IVC i per a la seua participació s’han preparat diferents accions.

Així, per primera vegada s’ha creat una ‘Comunitat IVC’, un grup d’espectadors no experts, divers i intergeneracional que, juntament la mediadora Maribel Bayona, desenrotllarà diverses activitats artisticocrítiques al voltant dels espectacles programats en el Teatre Rialto i el Teatre Principal de València durant la temporada 24-25.

De la mateixa manera, es crearà un ‘Grup Jove’ en col·laboració amb les universitats valencianes amb l’objectiu de sumar les arts escèniques al menú d’oci de l’alumnat i incentivar l’escriptura crítica escènica proporcionant-los ferramentes per a la valoració i descripció de propostes escèniques.

D’altra banda, continuen les xarrades ‘Confidències amb’, trobades disteses obertes al públic en el vestíbul del Teatre Principal amb persones rellevants del panorama escènic. Esta temporada conversarem amb Javier Cámara, José Sanchis Sinisterra, Clara Sanchis i Pablo Rivero i Luis Bermejo.

Així mateix, es faran funcions matinals amb col·loquis post funció amb els equips artístics de les creacions programades, així com una trobada formativa, ‘Calderón pròxim’, obert al públic abans del cicle de programació de Calderón de la Barca per a fer una introducció de la seua obra.

També s’ha previst el projecte social ‘El cos és Principal’, en el qual la dansa s’oferix com a experiència de superació, força i autoestima, destinat a dones i hòmens que patixen fibromiàlgia.

En el cas de les produccions pròpies de l’IVC, com *La mancha*, es farà una mediació específica a València, Castelló i Alacant i es prestarà especial atenció a col·lectius amb difícil accés a la cultura a través de l’Escola d’Adults Vicent Ventura.

A més, esta temporada hi haurà funcions accessibles per a persones amb discapacitat sensorial. Este servici s’oferirà gratuïtament en els espectacles *La Regenta* el 13 d’octubre i en *La Mancha* l’1 de desembre.

A esta nova àrea de mediació se li sumen els programes participatius i educatius dels projectes d’IVC Festival Dansa València i Espai LaGranja, en els quals es propicia l’acostament a les arts del moviment des de la pràctica i l’assistència mediata a espectacles.

Fecha: 13/09/2024